Bil-Maħfra Lejn l-Imħabba – Il-11-il Ħadd Matul is-Sena – 12 ta' Ġunju 2016 Il-11-il Ħadd Matul is-Sena BIL-MAĦFRA LEJN L-IMĦABBA 2 Samwel, 12.7-10,13; Salm 31; Galatin 2, 16,19-21; Luqa 7:36-8,3, Il- Vanġelu Wieħed mill-Fariżej stieden lil Ġesù biex jiekol miegħu; Ġesù daħal għand il-Fariżew u qagħad għall-ikel. Issa fil-belt kien hemm midinba magħrufa. Din saret taf li kien qiegħed għall-ikel fid-dar tal-Fariżew; ġiebet vażett ta' l-alabastru biż-żejt ifuħ; u marret qagħdet warajh ħdejn riġlejh, tibki u xxarrablu riġlejh bi dmugħha u tixxuttahomlu b'xuxitha; mbagħad bisitlu riġlejh u dilkithomlu biż-żejt ifuħ. Kif ra hekk il-Fariżew li stiednu qal bejnu u bejn ruħu: "Dan, li kien profeta, kien ikun jaf min hi u x'mara hi din li qiegħda tmissu; kien ikun jaf, għax hi midinba!" Imma Ġesù qabad u qallu: "Xmun, għandi ħaġa xi ngħidlek." "Għid, mgħallem," qallu dak. "Tnejn min-nies kellhom id-dejn ma' wieħed li jislef il-flus; wieħed kellu jagħtih ħames mitt dinar u l-ieħor ħamsin. Minn fejn iħallsu dejnhom ma kellhomx, u hu ħafrilhom it-tnejn. Min minnhom se jħobbu l-iżjed?" Wieġeb Xmun u qal: "Jidhirli jien li dak li ħafirlu l-iżjed." "Ħsibtha tajjeb" qallu Ġesù. Mbagħad dar lejn il-mara u qal lil Xmun: "Qiegħed taraha lil din il-mara? Dħalt għandek, u ilma għal riġlejja ma tajtnix, iżda hi riġlejja xarrbithomli bi dmugħha u xxuttathomli b'xuxitha. Bewsa ma tajtnix, iżda hi minn xħin daħlet ma waqfitx tbusli riġlejja. Rasi ma dlikthilix biż-żejt, imma hi dilkitli riġlejja b'żejt ifuħ. Għalhekk ngħidlek li dnubietha, li kienu ħafna, nħafrulha, għax ħabbet ħafna; imma min jinħafirlu ftit, ftit iħobb." Mbagħad qal lilha: "Dnubietek maħfura." Dawk li kienu fuq il-mejda miegħu bdew jgħidu fihom infushom: "Dan min hu biex jaħfer id-dnubiet ukoll?" Iżda hu qal lill-mara: "Il-fidi tiegħek salvatek; mur bis-sliem." Wara dan huwa qagħad idur l-ibliet u r-rħula, jippriedka u jxandar l-Evanġelju tas-Saltna ta' Alla. Kellu miegħu t-Tnax u xi nisa li kien fejjaqhom mill-ispirti ħżiena u mill-mard: Marija, li kienu jgħidulha ta' Magdala, li minnha kienu ħarġu seba' xjaten, Ġwanna, mart Ħuża, prokuratur ta' Erodi, Susanna, u ħafna oħrajn, li kienu jaqduhom minn ġidhom. Il-Ħsieb DJALOGU – MAĦFRA – MĦABBA – ĦBIBERIJA huma l-ingredjenti li qed joffri Ġesù llum. Ingredjenti li mhux dejjem nagħrfu nagħġnuhom fil-ħajja tagħna. Huwa għalhekk importanti li l-Kelma tal-Mulej tal-lum inħalluha tinżel fil-fond ta' qalbna bħal xabla li taqta' b'żewġt ixfar. Il-midinba magħrufa ħabbet lil Ġesù. Ħabbitu fid-deher. Tat xhieda ta' l-indiema tagħha b'umiltà kbira. Il-Mulej Ġesù jfejjaq meta jara l-volontà ta' l-indiema. Tliet frażijiet malajr fejquha kompletament. "Dnubietek maħfura"; "Il-fidi tiegħek salvatek"; u "Mur fis-Sliem". Hemm bżonn li nżommu quddiem għajnejna u aktar fil-qlub tagħna li hija permezz ta' l-indiema li ser insibu l-paċi. Ma hemmx għalfejn nistħu. Jistħi min għad m'għandux il-kuraġġ jaċċetta li huwa midneb. Il-Kelma L-ewwel qari huwa meħud mit-Tieni Ktieb ta' Samwel fejn għandna l-għeluq tar-rakkont tad-dnub kbir ta' David bil-maħfra li Alla jagħti lil David. Is-Salm Responsorjali, permezz ta' Salm 31, huwa talba lill-Mulej biex jaħfer il-ħażen u d-dnubiet tagħha. Fit-tieni qari tal-lum, meħud mill-Ittra ta' San Pawl lill-Galatin, insibu lill-Appostlu jtenni li s-salvazzjoni tiġi biss minn Kristu. Il-kontroversja ta' Kristu li jħalli l-midinbin jersqu tant lejh, hija t-tema prinċipali li nsibu fil-Vanġelu ta' San Luqa. Huwa Vanġelu li lkoll kemm aħna rridu nagħtu każ tiegħu għax fih hemm ritratt tagħna lkoll. Il-Ħajja Kemm-il darba fil-ħajja tiegħek aċċettajt il-fatt li inti midneb u ndimt minn dnubietek? Kemm tassew aċċettajt li Kristu Ġesù huwa l-uniku triq għas-salvazzjoni f'ħajtek? Kif qed turi li inti ndimt minn dnubek? Il-fidi tiegħek ser issalvak? Għandek fidi biżżejjed fi Kristu? Aħfirli, Mulej, il-ħażen ta' dnubi. U L-MEJJET QAM – L-10 Ħadd Matul is-Sena – 5 ta' Ġunju 2016 L-10 Ħadd Matul is-Sena U L-MEJJET QAM Il- Vanġelu Wara dan imbagħad mar f'belt jisimha Najn, u marru miegħu d-dixxipli tiegħu u kotra kbira ta' nies. Kif wasal qrib il-bieb tal-belt, kienu qegħdin iġorru wieħed mejjet li ommu, mara armla, ma kellhiex ħliefu; u magħha kien hemm għadd ġmielu ta' nies mill-belt. Kif raha l-Mulej tħassarha. "Tibkix," qalilha. Resaq, u mess it-tebut. Dawk li kienu qegħdin jerfgħuh waqfu. U hu qal: "Żagħżugħ, qiegħed ngħidlek, qum!" U l-mejjet qam bilqiegħda u beda jitkellem. U Ġesù tah lil ommu. In-nies kollha tkexkxu bil-biża', u bdew jagħtu glorja lil Alla u jgħidu: "Profeta kbir qam fostna" u, "Alla żar il-poplu tiegħu." U dan il-kliem li qalu xtered mal-Lhudija u dawk l-inħawi kollha. Il-Ħsieb Ġesù ltaqa' mal-mewt u rebħilha. Ġesù ltaqa' mal-mejjet u qajmu. Reġa' tah il-ħajja, reġa' tah lura għand ommu. Kemm-il darba nkunu qegħdin agunija spiritwalment u nibqgħu nwebbsu qalbna għal dik il-qalb miftuħa beraħ għalina? Kemm tassew ilkoll kemm aħna rridu nifhmu li kull darba li nitbegħdu minn Alla għalina tkun mewta? Kemm-il darba niftakru li kull darba li nersqu lejh huwa ser iqajjimna? Il-messaġġ tal-lum huwa messaġġ qawwi għaż-żgħażagħ. Ġesù jiltaqa' maż-żagħżugħ mejjet u jqajmu. Kemm hawn żgħażagħ mejtin... żgħażagħ mejtin permezz tad-droga... mejtin permezz tal-vizzji... mejtin għaliex m'humiex kapaċi jiġġieldu għad-drittijiet tagħhom? "Żagħżugħ qiegħed ngħidlek QUM!" U ż-żagħżugħ qam, kif ser iqumu ż-żgħażagħ kollha, kif ser inqumu aħna meta nersqu mal-Mulej biex nafdawlu l-ħajja tagħna. Il-Kelma L-ewwel qari huwa meħud mill-Ewwel Ktieb tas-Slaten. Fih għandna r-rakkont ta' l-Armla ta' Sarefta u l-qawmien tat-tifel tagħha permezz tal-Profeta Elija. Fis-Salm Responsorjali, illum mis-Salm 29, għandna għanja lill-Mulej għaliex refagħna mill-mewt tagħna. Fit-tieni qari, mill-Ittra lill-Galatin, għandna lil San Pawl jurina li l-mirakli li għamel Ġesù huma l-ħelsien mid-dnub u l-mewt li ġab id-dnub. Fil-Vanġelu San Luqa jirrakkonta l-qawmien ta' bin l-armla ta' Najm. Huwa rakkont li ried jurina l-qawwa ta' Kristu fuq il-mewt. Il-Ħajja Għaliex inkomplu nwebbsu qalbna u ntaqqlu ħajjitna? Għaliex ma nħallux lill-Mulej iqajjimna... mill-medjokrità ta' ħajja li ħafna drabi naqgħu fiha? It-talba tagħna llum tmur b'mod speċjali għaż-żgħażagħ kollha biex il-Mulej imisshom u jfejjaqhom mill-imwiet ta' kuljum? Bħall-armla ta' Sarefta rridu nkunu minn ta' l-ewwel li nilqgħu l-mexxejja li jibgħatilna l-Mulej biex iwasslulna l-Bxara t-Tajba. Mulej, qajjimna mill-imwiet ta' kuljum. NITMAGĦKOM ĦOBŻ ĦAJ – Corpus Christi – 29 ta' Mejju 2016 It-Tifkira Solenni tal-Ġisem u d-Demm ta' Kristu NITMAGĦKOM ĦOBŻ ĦAJ Ġenesi 14: 8-20; Salm 109; 1 Korintin 11,23-26; Luqa 9:11b-17 Il-Vanġelu F'dak iż-żmien, Ġesù qagħad ikellem il-folol fuq is-Saltna ta' Alla, u fejjaq lil dawk li kienu jeħtieġu l-fejqan. Il-jum kien wasal biex jintemm. Resqu lejh it-Tnax u qalulu: "Ibgħathom in-nies ħa jmorru fl-irħula u r-rziezet tal-qrib biex isibu fejn jistrieħu u jieklu xi ħaġa, għax hawnhekk qegħdin f'post imwarrab." Iżda hu qalilhom: "Agħtuhom intom x'jieklu." Qalulu: "Ma għandniex aktar minn ħames ħobżiet u żewġ ħutiet, jekk għallinqas ma mmorrux aħna stess nixtru l-ikel għal dawn in-nies kollha!" Għax kien hemm madwar il-ħamest elef raġel. U qal lid-dixxipli tiegħu: "Qegħduhom bilqiegħda ħamsin ħamsin." Hekk għamlu, u qiegħdu lil kulħadd bilqiegħda. Mbagħad ħa l-ħames ħobżiet u ż-żewġ ħutiet, rafa' għajnejh lejn is-sema, berikhom u qasamhom, u tahom lid-dixxipli biex inewwluhom lin-nies. U kulħadd kiel u xaba' u l-bċejjeċ tal-ħobż li kien fadal ġabruhom fi tnax-il qoffa. Il-Ħsieb Min jaf kemm-il darba tlajna nitqarbnu fil-ħajja tagħna? Xi tħoss meta tirċievi l-Ostja? Ħsiebek huwa dejjem f'Ġesù? Jew hemm mumenti meta titla' għax jitla' kulħadd u ma tagħtix każ u ma tħoss xejn minn dak li tkun qed tirċievi? Kemm tassew il-Mulej qed nagħtuh l-aqwa ħsieb tagħna u l-qalb kollha tagħna meta huwa jinżel fina biex jibqa' magħna kull ħin? Huma domandi li llum irridu nagħmluhom bis-serjetà fil-Festa Solenni tal-Ġisem u d-Demm ta' Kristu. Ġesù mhux biss bagħat Difensur, mhux biss hemm il-preżenza trinitarja fina; iżda niżel huwa stess permezz ta' Ġismu u Demmu biex jibqa' fina u biex, kif itenni San Tumas D'Aquino, aħna nsiru allat bil-qawwa li tagħtina l-Ewkaristija Mqaddsa. Il-qawwa ta' l-Ewkaristija hija xi ħaġa li mhux biss jgħallimhielna Ġesù b'dak li ħallielna iżda kull bniedem li ried tassew jingħaqad ma' Alla għadda minn mumenti qawwija ta' relazzjoni intima ma' Alla permezz ta' l-Ewkaristija. Il-Kelma Fl-Ewwel Qari tal-lum, meħud mill-Ktieb tal-Ġenesi, għandna lil Abraham li ġej lura minn rebħa fuq l-għedewwa. Jiġi milqugħ mis-Sultan Melkisedek li jpoġġilu quddiemu ħobż u nbid bħala sinjal ta' ħbiberija u ferħ. Melkisedek jagħmel minn din l-ikla sinjal ta' ħbiberija bejnhom it-tnejn u Alla. Fis-Salm Responsorjali, meħud minn Salm 109, għandna lil Melkisedek imfaħħar għal dak li għamel. B'hekk huwa sar xbieha ta' Kristu. Fit-Tieni Qari, meħud mill-Ewwel Ittra ta' San Pawl Appostlu lill Korintin, għandna lil San Pawl itenni li bil-kelma ta' Ġesù Kristu, il-ħobż u l-inbid isiru l-Ġisem tiegħu li jingħata u d-Demm tiegħu li jixxerred bħala l-Patt il-Ġdid bejn Alla u l-poplu tiegħu. Fil-Vanġelu tal-lum, meħud minn San Luqa, għandna r-rakkont tal-miraklu tat-tkattir tal-ħobż lill-folol bil-ġuħ. Il-Ħajja Lilna wkoll il-Mulej kuljum jarana bil-ġuħ u jagħmel il-miraklu. Magħna wkoll il-Mulej ma jkejjilx bix-xiber iżda jitmagħna bl-abbundanza kif għamel mal-poplu ta' Israel bil-ġuħ. Kemm qed nindunaw b'dan il-miraklu li qed jitwettaq magħna kuljum permezz ta' l-Ewkaristija? Kemm aħna nies ta' fidi kbira li nemmnu fil-qawwa ta' l-Ewkaristija bħala sagrament ta' għaqda ma' Alla, sagrament ta' għaqda fil-Knisja u bejn il-bnedmin? Meta nirċievu l-Ewkaristija nemmnu fil-qawwa li qed nirċievu? Kemm tassew qed inħossu l-bidla fina? Kemm qed nagħtu xhieda ta' dak li nirċievu? Lesti li, permezz tal-Kelma ta' Alla u l-Ewkaristija, inkunu dixxipli ta' tama fl-ambjent tagħna? Inti ragħaj tajjeb, ħobż tassew, Ġesù tagħna ħenn għalina, Int titmagħna u tħarisna, Inti lilna ġid turina. IMĦABBA ĠO FINA – It-Trinità Qaddisa – 22 ta' Mejju 2016 IMĦABBA ĠO FINA Proverbji 8,22-31; Salm 8; Rumani 5:1-5; Ġwanni 16:12-15 Il- Vanġelu F'dak iż-żmien, Ġesù qal lid-dixxipli tiegħu: "Baqagħli ħafna ħwejjeġ x'ngħidilkom, imma għalissa ma tifilħux għalihom. Meta jiġi hu, l-Ispirtu tal-verità, iwassalkom għall-verità kollha; għaliex hu ma jgħid xejn minn tiegħu, imma jgħid dak li jisma', u jħabbrilkom il-ġejjieni. Hu jagħtini glorja, għaliex jieħu minn dak li hu tiegħi u jħabbru lilkom. Dak kollu li għandu l-Missier huwa tiegħi. Għalhekk għedt li jieħu minn dak li hu tiegħi u jħabbru lilkom Il-Ħsieb Meta Ġesù wriena l-misteru tat-Trinità Qaddisa, il-Missier, l-Iben u l-Ispirtu s-Santu, ried jgħidilna li fl-għerq ta' kollox hemm xi ħadd u mhux xi ħaġa. Hu wriena li dan ix-xi ħadd Alla huwa mħabba (1 Ġwann 4,8), għax it-Trinità qaddisa hi l-misteru ta' l-imħabba bla tarf li tinsab minn dejjem f'Alla, u fuqha bħal f'mera, Huwa fassal il-ħolqien u l-bniedem. Fil-bażi ta' kollox hemm l-imħabba infinita ta' Alla għall-bniedem. Biex nagħrfu din l-imħabba rridu ngħixuha kif itenni Ġwanni fl-Ittra tiegħu vers 4,8. Hemm bżonn li nagħmlu l-esperjenza li ngħixu dak li għallimna Ġesù bil-qawwa mogħtija lilna bil-preżenza trinitarja fina li rċevejna fis-sagramenti ta' l-inizjazzjoni. Il-festa kbira tal-lum, li tasal Ħadd fuq il-Pentekoste u ġimgħa qabel Corpus, turina li Alla qatt m'hu se jħallina waħedna u mhux biss jibgħat id-Difensur iżda huma l-istess Tliet Persuni f'Alla wieħed li b'imħabba kbira jinsabu fina u qegħdin għad-dispożizzjoni tagħna. Iżda aħna qegħdin ngħixu f'isimhom...? Il-Kelma L-Ewwel Qari tal-lum huwa meħud mill-Ktieb tal-Proverbji fejn naraw riflessjoni fuq l-istorja ta' Israel fir-Rabta l-Qadima li turina kif Alla bil-mod il-mod wassal lill-poplu tiegħu biex jagħrfu u jħobbu. Hija wkoll l-istorja tar-riflessjonijiet tal-poplu dwar il-ġrajjiet tiegħu. Is-Salm Responsorjali tal-lum ikompli dak li smajna mill-Ktieb tal-Proverbji. Jurina u jistedinna nfaħħru lill-Mulej għall-għeġubijiet li jagħmel magħna b'imħabbtu. It-Tieni Qari, meħud mill-Ittra ta' San Pawl lir-Rumani, juri li l-ħajja tan-nisrani fil-fidi, fit-tama u fl-imħabba hija xhieda u frott tal-preżenza tat-Trinita' Qaddisa. Fil-Vanġelu tal-lum, meħud minn San Ġwann, Ġesù jwiegħed li se jibgħat l-Ispirtu s-Santu biex jirrivelalhom il-verità sħiħa. Il-Ħajja Il-Misteru tat-Trinità Mqaddsa huwa misteru li ngħixuh kuljum għax għandna preżenza u qawwa sħiħa tat-Tliet Persuni tat-Trinità li qed jgħinuna kull ħin. Dak li rċevejna fil-Magħmudija u li ssaħħaħ fina permezz tal-Konfirmazzjoni, jagħti dehra qawwija tal-kuntatt u l-għajnuna li għandna mit-Tliet Persuni tat-Trinità. Alla qatt m'hu qed iħallina waħedna. Kif tenna San Pawl fl-Ittra lir-Rumani, il-virtujiet tal-fidi, tama u mħabba se jidhru aktar fina permezz tal-preżenza tat-Trinità Mqaddsa. Kemm tassew qed nippruvaw nifhmu l-Mulej xi jrid minna? Kemm tassew se nippruvaw nitolbu aktar l-intervent tat-Trinità Mqaddsa fil-mumenti iebsa ta' ħajjitna? Glorja lill-Missier, lill-Iben u lill-Ispirtu s-Santu. Kif kien mill-bidu, issa u dejjem u jibqa' għal dejjem ta' dejjem. Amen. SAJJIEDA FI KRIŻI? – Il-5 Ħadd Matul is-Sena – 7 ta' Frar 2016 Il-5 Ħadd Matul is-Sena SAJJIEDA FI KRIŻI? Isaija 6:1-2; 3-8; Salm 137; 1 Korintin 15,1-11; Luqa 5:1-11 Il-Vanġelu Darba l-kotra bdiet tross fuqu biex tisma' l-kelma ta' Alla. Hu kien qiegħed f'xatt l-għadira ta' Ġennesaret. U ra żewġ dgħajjes qegħdin max-xatt; is-sajjieda kienu niżlu minn fuqhom u kienu qegħdin jaħslu x-xbiek. Tela' fuq waħda minnhom, li kienet ta' Xmun, u talbu jaqla' kemmxejn 'il barra mill-art; mbagħad qagħad bilqiegħda u beda jgħallem lin-nies mid-dgħajsa. Meta temm li kellu jgħid, qal lil Xmun: "Aqdef 'il barra fil-fond, u kalaw ix-xbiek tagħkom għas-sajd." Wieġbu Xmun u qallu: "Mgħallem, għamilna lejl sħiħ nitħabtu u ma qbadna xejn. Imma, la qiegħed tgħid int, ħa nkala x-xbiek." Hekk għamlu, u qabdu kotra hekk kbira ta' ħut li x-xbiek tagħhom kien għoddu nqasam. Għalhekk għamlu sinjal lil sħabhom li kienu fid-dgħajsa l-oħra biex jiġu jgħinuhom. Dawk ġew, u mlew iż-żewġ dgħajjes hekk li għal ftit ma għerqux. Xmun Pietru, kif ra dan, nxteħet f'riġlejn Ġesù u qallu: "Tbiegħed minni, Mulej, għaliex jiena raġel midneb!" Għax baqgħu tassew mistagħġba, kemm hu u kemm dawk kollha li kienu miegħu, għal dik il-qabda ħut li qabdu. U hekk ukoll ġralhom Ġakbu u Ġwanni, ulied Żebedew, li kienu sħab Xmun. Mbagħad Ġesù qal lil Xmun: "Tibżax; minn issa 'l quddiem tkun taqbad in-nies." Meta mbagħad ressqu d-dgħajjes ma' l-art, telqu kollox u marru warajh. Il-Ħsieb Kemm-il darba fil-ħajja tagħna nħossu li qegħdin ma' Ġesù iżda l-fidi tagħna tisparixxi? Nibżgħu. Ngħixu ħajjitna kollha mbeżża' u nistħu nuru l-fidi tagħna? Ġesù jrid iqawwi fina l-fidi. Għalhekk ġie fid-dinja. Għalhekk għadu jxandar il-Bxara t-Tajba kull jum u kull ħin permezz tal-Kotba Mqaddsa. U l-Mulej irid jagħmlilna l-kuraġġ mhux bil-paroli iżda bil-ġrajjiet ta' kuljum. Hekk għamel ma' l-Appostli. Hekk għamel ma' Pietru. Kull ma jrid biex iwettaq il-miraklu Ġesù hija d-dispożizzjoni tagħna, anki jekk is-sitwazzjoni tidher impossibbli. U Ġesù jurina li jħobbna billi jixħet il-providenza kbira fuqna lkoll. Lil Pietru seta' ppermettielu jaqbad xi żewġ ħutiet kbar wara lejl li kien għamel mingħajr ma qabad xejn, iżda minflok, Ġesù tahom sajda li żewġ dgħajjes ma felħuhiex. Il-Mulej ma jaħsibhiex bħalna li ħafna drabi nwettqu r-relazzjoni tagħna mal-Mulej kemm niddubbaw. Immur il-quddies il-Ħadd għax bilfors, biex ma nagħmilx dnub, inqerr għal xi funeral eċċ. Le. L-imħabba tal-Mulej lejna hija abbundanti. Meta se nibdew nifhmu u niċċaqalqu fil-ħajja tagħna? Il-Kelma Din is-silta titkellem fuq is-sejħa ta' Isaija biex ikun Profeta ta' Alla. Alla juri lilu nnifsu fuq kull ħaġa maħluqa u fl-istess ħin qrib il-poplu tiegħu. Fit-tieni parti naraw il-bniedem quddiem Alla li, biex ikun jista' jwettaq il-missjoni tiegħu, jeħtieġ li jindem u jikkonverti. Il-kliem tal-profeta Hawn jien, Ibgħat lili huwa kliem qawwi ta' telqa totali f'idejn ir-rieda ta' Alla. Dan ir-riskju kbir ta' fidi fuq l-istess ħajja umana jidher fis-Salm Responsorjali meta f'Salm 137 intennu r-radd ta' ħajr tagħna għax il-Mulej se jsalvana. Fis-silta meħuda mill-Ewwel Ittra ta' San Pawl Appostlu lill-Korintin, insibu lill-Appostlu San Pawl jitkellem l-ewwel dwar il-Vanġelu li n-nies ta' Korintu kienu laqgħu, u wara jitkellem dwar il-qawmien ta' Kristu mill-mewt u d-dehriet lill-Appostli. Fil-Vanġelu ta' San Luqa wara s-sajda mirakoluża Ġesù jagħti l-mandat lil Pietru u wara li jimlieh bil-kuraġġ jgħidlu biex ma jibżax u jgħidlu li issa l-missjoni tiegħu se tinbidel. Mhux se jaqbad aktar ħut iżda nies. Il-Ħajja Il-ħajja tagħna spiritwali, fil-mixja tagħna meta kuljum ngħixu l-fidi tagħna, hija mimlija mumenti ta' diffikultajiet. Hafna drabi hija l-biża' u l-qtigħ il-qalb li timblokka l-mixja tagħna. Il-Mulej irid jagħmlilna kuraġġ għax kien huwa li sejħilna b'isimna u tana l-missjoni li rridu nwettqu min bħala ġenitur, min bħala saċerdot, min bħala reliġjuż eċċ. Hija t-triq li fiha tassew kuljum irridu ngħidulu: Hawn jien, ibgħat lili . Imma la tgħid int, ħa nkala x-xbiek . Minkejja li kien kontra kull loġika tas-sajda li tkala x-xbiek mas-sebħ, u minkejja li kienu għajjenin wara lejl sħiħ sajd li fih ma qabdu xejn, Pietru jobdi għall-kliem ta' Ġesù u l-miraklu jseħħ bl-abbundanza. Kemm qed nobdu għal dak li qed jgħidilna Ġesù Kemm tassew qed inwettqu dak li jridna hu li nagħmlu fil-ħajja tagħna? Il-Mulej jurina li jħobbna billi jenfasizza biex ma nibżgħux. Hemm bżonn li nifhmu li waqt li qed inwettqu r-rieda ta' Alla ħadd u xejn m'hu ser iwaqqafna. Hawn jien. Ibgħat lili . Kemm tassew aħna konvinti li ntennu dan il-kliem b'konvinzjoni u nagħmluh il-programm ta' ħajjitna biex aħna wkoll inkunu sajjieda mal-Mulej u tal-Mulej. inti taf li jiena nibżà nibża' minn ħafna kompromessi li nagħmel fil-ħajja tiegħi ta' Għinni Mulej biex nagħraf tassew ngħidlek bil-qalb Hawn jien, ibgħat lili . Nittama li nwettaq dejjem ir-rieda tiegħek, Mulej. MINN ISSA QADDISIN! – 1 ta' Novembru: Festa tal-Qaddisin Kollha 1 ta' Novembru: Festa tal-Qaddisin Kollha Apokalissi 7,2-4,9-14; Salm 23; 1 Ġwanni 3:1-3; Mattew 5:1-12a Il-Van ġelu Qari mill-Evanġelju skont San Mattew F'dak iż-żmien, Ġesù kif ra l-folol, tela' fuq il-muntanja, u wara li qagħad bilqiegħda, resqu lejh id-dixxipli tiegħu. U hu fetaħ fommu u qabad ikellimhom u jgħid: "Henjin il-fqar fl-ispirtu, għax tagħhom hija s-saltna tas-Smewwiet. Henjin l-imnikkta, għax huma jkunu mfarrġa. Henjin ta' qalbhom ħelwa, għax huma jkollhom l-art bħala wirt. Henjin dawk li huma bil-ġuħ u l-għatx tal-ġustizzja, għax huma jkunu mxebbgħa. Henjin dawk li jħennu, għax huma jisbu ħniena. Henjin dawk li huma safja f'qalbhom, għax huma jaraw 'l Alla. Henjin dawk li jġibu l-paċi, għax huma jissejħu wlied Alla. Henjin dawk li huma ppersegwitati minħabba fil-ġustizzja, għax tagħhom hija s-Saltna tas-smewwiet. Henjin intom, meta jgħajrukom u jippersegwitawkom u jgħidu kull deni fuqkom bil-gideb minħabba fija. Ifirħu u thennew, għax ħlaskom kbir fis-smewwiet." Il-Kelma tal-Mulej. Tifħir lilek Kristu. Il-Ħsieb Illum niċċelebraw il-festa tal-Qaddisin Kollha, mhux biss dawk li nafu iżda wkoll dawk li ma nafux: mijiet, eluf, miljuni li għexu l-ħajja tagħhom fid-dawl ta' l-Imgħallem u issa qed igawduh għall-eternità. Il-festa tal-lum timliena b'ferħ kbir għax niċċelebraw il-fatt li aħna lkoll ulied id-dawl u wlied ir-rebħa. Din hija l-qdusija tagħna, li wara li nkunu dixxipli mal-Mulej, kapaċi nkunu miegħu għall-eternità. Dan huwa l-premju li għalih ngħixu l-qdusija tagħna. Li tipprova tgħix il-ħajja tiegħek fid-dawl tal-Kelma tal-Ħajja, il-Kelma tal-Mulej, mhix ħaġa faċli għaliex titlob impenn totali fil-ħajja tiegħek kollha; kull mument ta' ħajtek irid ikun immirat lejn dan l-ideal. Huwa għalhekk li l-festa tal-lum timliena b'kuraġġ iżda hija wkoll stimolu għal tiġdid fil-ħajja tagħna, tiġdid li jagħmel biss sens meta nagħmlu reviżjoni ta' ħajitna u wara nimpenjaw ruħna b'mod qawwi ma' Kristu u għal Kristu. Il-Kelma Fl-Ewwel Qari tal-lum, meħud mill-Ktieb ta' l-Apokalissi, insibu li San Ġwann għandu quddiemu dehra tal-magħżulin ta' Alla li m'mhumiex biss mill-poplu Lhudi iżda mill-ġnus kollha. Qed jagħtu 'l Alla tifħir u qima. Fis-Salm 23 li ntennu fis-Salm Responsorjali tal-lum jingħad li l-qaddisin huma dawk li daħlu s-sema u qed jithennew fil-ħbiberija ma' Alla. Għalhekk intennu flimkien "Dan huwa n-nisel ta' dawk li jfittxu 'l wiċċek, Mulej." Fit-Tieni Qari tal-lum, meħud mill-Ewwel Ittra ta' San ~wann, insibu li l-imħabba li biha ħabbna l-Mulej hija tant kbira li nistgħu nissejħu wlied Alla. Fil-Vanġelu tal-lum, meħud minn San Mattew, għandna lil Ġesù jagħmel id-diskors tal-muntanja, il-Beatitudnijiet, li fih hemm il-messaġġ ċentrali tat-tagħlim ta' Ġesù. Fuq dan it-tagħlim jeħtieġ li nagħmlu l-eżami tal-kuxjenza tagħna. Il-Ħajja Inħossuna li aħna parti min-nies li nfittxu wiċċ il-Mulej kif tennejna fis-Salm Responsorjali? Kemm qed infittxu r-rieda ta' Alla fl-għażliet tagħna ċkejkna jew kbar ta' kuljum? Il-Mulej isejjaħ ħenjin lil dawk li huma msallba bil-problemi tal-ħajja... tagħmel sens din għal ħajjitna? Qegħdin inħossu lil Ġesù fil-mumenti iebsa tal-ħajja? Il-qdusija hija mixja ta' dixxipulat. Ħajjitna hija xhieda ta' dixxipulat wara Kristu jew dixxipulat wara l-modi ta' żminijietna? Il-Mulej ħabbna u nistgħu nissejħu wlied Alla. Aħna qed inħobbuh wkoll? Fil-festa tal-lum irridu wkoll inħarsu madwarna u naraw il-figuri ta' tant nies li għexu ħajjithom fid-dawl tar-rieda ta' Alla. Dawn għandna nżommuhom f'talbna u f'qalbna. inti d-dawl u s-salvazzjoni tiegħi, kun dejjem ir-raġġ, faraġ u kenn tiegħi. TEMPESTA TA' TWEMMIN – It-12-il Ħadd Matul is-Sena – 21 ta' Ġunju 2015 It-12-il Ħadd Matul is-Sena Ġob 38, 1.8.11; Salm 106; 2 Korintin 5, 14-17; Mark 4:35-41 Il-Vanġelu Dakinhar, xħin sar filgħaxija qalilhom: "Ejjew naqsmu għax-xatt l-ieħor." Ħallew in-nies, u ħaduh magħhom kif kien fid-dgħajsa; u marru miegħu dgħajjes oħra. U qam riefnu kbir, u l-mewġ beda tiela' għal ġod-dgħajsa, hekk li kienet ġa bdiet timtela bl-ilma. Hu kien fil-poppa, rieqed fuq imħadda. Qajjmuh u qalulu: "Mgħallem, dan qisu m'hu xejn għalik li aħna se nintilfu?" Mbagħad qam, ordna lir-riħ u qal lill-baħar: "Iskot! Biżżejjed!" U r-riħ waqaf u waqgħet kalma kbira. U qalilhom: "Dal-biża' kollu għaliex? Mela ma għandkomx fidi?" U qabadhom biża' kbir, u bdew jgħidu lil xulxin: "Dan min hu, mela, biex saħansitra r-riħ u l-baħar jisimgħu minnu?" Il-Ħsieb Ħajja mimlija tempesti. Ħajja mimlija għawġ. Ħajja mimlija difetti u dipressjoni... insomma litanija ta' għawġ. Possibbli ma hemm xejn sabiħ fil-Ħajja? Taħt it-toqol tas-salib tara biss dmija? Taħt it-toqol tas-slaleb tal-ħajja ħafna drabi ftit tara dwal. Iżda kemm tassew ilkoll kemm aħna nifhmu li Ġesù jinsab magħna dejjem? Ġesù jinsab magħna sa l-aħħar taż-żminijiet u qatt m'hu se jħallina waħedna. Kemm tassew aħna konvinti li anki fil-mument tat-tempesti kbar ta' ħajjitna lkoll kemm aħna rridu nħarsu lejn Ġesù bħala dak li jqawwilna l-għemil u d-deċiżjonijiet tagħna permezz tal-fidi? Ġesù kontinwament iqum u jsikket l-irwiefen ta' ħajjitna. Ilkoll kemm aħna ngħaddu minn dawn it-tempesti. Ilkoll kemm aħna ngħaddu minn mumenti ta' qtigħ il-qalb. Ilkoll kemm aħna rridu kontinwament nisimgħu ċ-ċanfira ta' Ġesù: Dal-biża' kollu għaliex? Mela ma għandkomx fidi? Il-Kelma L-Ewwel Qari tal-lum huwa meħud mill-Ktieb ta' Ġob. Fuq Ġob waqgħu diżgrazzji u tbatijiet kbar. Sa fejn jaf hu Ġob ma għamel l-ebda ħażen. F'din is-silta Alla jkellem lil Ġob u jurih li moħħ il-bniedem qatt ma jista' jifhem is-setgħa ta' Alla. Is-Salm Responsorjali huwa meħud minn Salm 106 fejn għandna tifħir lill-Mulej għaliex hu tajjeb, għax it-tjieba tiegħu hi għal dejjem. Fit-Tieni Qari mit-Tieni Ittra ta' San Pawl lill-Korintin għandna lil San Pawl itenni li Kristu qam mill-imwiet. Lil dawk li jingħaqdu miegħu fil-fidi, jgħaqqadhom miegħu billi jagħtihom sehem minn ħajtu u jagħmilhom ħolqien ġdid. Fil-Vanġelu ta' San Mark għandna l-ġrajja tat-tempesta li permezz tagħha San Mark ried jurina min hu Ġesù. Ġesù jsikket lir-riħ u lid-dixxipli mill-biżà tagħhom. Il-Ħajja Ġesù qed jgħid lili u lilek jekk għandniex il-fidi. Fil-ħajja tagħna, fil-mumenti tat-tempesti, ħafna drabi jaqbadna l-biża'. Imma għaliex nibżgħu? Minn xiex nibżgħu? Għaliex ngħixu fil-biża? Il-fidi tagħna li aħna ngħixu qed tiżra' fina l-biża? Fejn hija l-qawwa u l-kuraġġ li jiġu mill-fidi tagħna? Tempesti se niltaqgħu magħhom kull ħin. Kemm qed tgħinna negħlbuhom il-fidi tagħna? Bħala Nsara konvinti li għandna lil Ġesù dejjem magħna? Ġesù għinni negħleb il-biżà matul ħajti. Ġesù, nafda fik f'kull proġett li nwettaq. Għinni biex nirbaħ it-tempesti kbar ta' ħajti. DAN HU IBNI L-GĦAŻIŻ – Il-Magħmudija tal-Mulej – 11 ta' Jannar 2015 Il-Magħmudija tal-Mulej DAN HU IBNI L-GĦAŻIŻ Isaija 42: 1-4; 6-7; Salm 28; Atti 10: 34-38; Mark 1:7-11 Il-Vanġelu Ġwanni l-Battista kien ixandar u jgħid: "Ġej warajja min hu aqwa minni, li jien ma jistħoqqlix nitbaxxa quddiemu u nħoll il-qfieli tal-qorq tiegħu. Jiena għammidtkom bl-ilma, iżda huwa jgħammidtkom bl-Ispirtu s-Santu." U ġara li f'dawk il-jiem ġie Ġesù minn Nazaret tal-Galilija, u tgħammed minn Ġwanni fil-Ġordan. U minnufih hu u tiela' mill-ilma ra s-smewwiet jinfetħu, u l-Ispirtu bħal ħamiema nieżel fuqu; u mis-smewwiet instama' leħen: " Inti ibni l-għażiż; fik sibt l-għaxqa tiegħi. " Il-Ħsieb Il-festa tal-lum, dik tal-Magħmujdija tal-Mulej, mhux biss hija festa li tfakkarna fil-mument tal-magħmudija ta' kull wieħed u waħda minna, iżda wkoll fil-konferma ta' Alla l-Missier għall-missjoni ta' Ibnu: 'Araw il-qaddej tiegħi li fih jiena nemmen, il-Maħtur tiegħi li fih qalbi strieħet." Dan id-diskors tal-Profeta Isaija juri l-missjoni ta' Qaddej ta' Alla speċjali, Alla jagħmel patt ta' għaqda bejnu u bejn il-poplu. Hija missjoni li l-qaddej ta' Alla kellu jwettaqha fil-kwiet u fis-sliem. U minn hawn tibda r-riflessjoni fuq il-missjoni tagħna bħala mgħammdin u qaddejja ta' Alla. Kemm tassew fhimna din il-missjoni? Kif qed nuru, bħall-qaddejja ta' Alla, bl-istess ħajja tagħna ta' kuljum li aħna mgħammdin? Kemm nistgħu nwettqu f'ħajjitna d-dmirijiet li rċevejna fil-magħmudija? Il-Kelma L-Ewwel Qari mill-Ktieb tal-Profeta Isaija jitkellem dwar il-missjoni ta' Qaddej ta' Alla speċjali. Fuq dan il-qaddej jitqiegħed l-Ispirtu t'Alla. Fis-Salm Responsorjali, meħud minn Salm 28, għandna innu ta' tifħir lill-Mulej li jbierek lill-poplu tiegħu bis-sliem. It-Tieni Qari tal-lum huwa silta mill-Atti ta' l-Appostli. Għandna l-bidu tad-diskors ta' Pietru fid-dar taċ-ċenturjun pagan Kornelju. Pietru jenfasizza li Alla ma jħarisx lejn l-uċuħ iżda jilqa' lil kull min irid iwettaq ir-rieda tiegħu. Fil-Vanġelu ta' San Mark għandna l-predikazzjoni ta' Ġwanni l-Battista u l-Magħmudija ta' Ġesù fil-Ġordan. Il-Ħajja Kif qed ngħixu l-magħmudija tagħna b'rutina jew b'impenn? Kemm tassew fil-festa tal-Magħmudija ta' Ġesù qed nirrifletti fuq il-Magħmudija tiegħi u nara kif nista' niġġedded mal-Mulej? Il-Qaddej t'Alla aċċetta li jgħix il-Magħmudija tiegħu fis- sempliċita. Kemm qed nipprova ngħix ħajja sempliċi? L-umiltà kbira ta' Ġesù tidher fil-festa tal-lum. Kemm qed jirnexxilna nkunu umli fil-qadi ta' kuljum? Mulej Ġesù, għinni ngħix kuljum il-wegħdiet li għamilt fil-Magħmudija. QALB WAĦDA MAL-PAPA – Dedikazzjoni tal-Bażilika tal-Lateran: 9 ta' Novembru 2014 9 ta' Novembru: Id-Dedikazzjoni tal-Bażilika tal-Lateran QALB WAĦDA MAL-PAPA Eżekjel 47,1-2; 8-9; 12; Salm 45; 1 Korintin 3: 9-11; 16-17; Ġwanni 2: 13-23 Il- Vanġelu Kien qorob l-Għid tal-Lhud, u Ġesù tela' Ġerusalemm. Fit-tempju sab min qiegħed ibigħ barrin, nagħaġ u ħamiem, u min kien bilqiegħda jsarraf il-flus. Għamel sawt mill-ħbula, u keċċiehom ilkoll 'il barra mit-tempju, bin-nagħaġ u l-barrin tagħhom; xerred il-flus ta' dawk li kienu jsarrfu, u qalbilhom l-imwejjed. U lill-bejjiegħa tal-ħamiem qalilhom: "Warrbu dawn minn hawn, u dar Missieri tagħmluhiex dar tan-negozju!" Id-dixxipli ftakru f'dak li kien hemm miktub fl-Iskrittura, "Il-ħeġġa għal darek fnietni.' Mbagħad il-Lhud qabdu u qalulu: "X'sinjal se turina li inti tista' tagħmel dan?" Ġesù weġibhom: "Ħottu dan it-tempju, u fi tlitt ijiem nerġa' ntellgħu." Għalhekk il-Lhud qalulu: "Dan it-tempju ħa sitta u erbgħin sena biex inbena, u int se ttellgħu fi tlitt ijiem?" Iżda hu tkellem fuq it-tempju tal-ġisem tiegħu. Meta mbagħad qam mill-imwiet, id-dixxipli tiegħu ftakru f'dan li kien qal, u emmnu fl-Iskrittura u fil-kliem li kien qal Ġesù. Waqt li kien Ġerusalemm għall-festa ta' l-Għid, kien hemm ħafna li emmnu f'ismu billi raw is-sinjali li kien jagħmel. Il-Ħsieb It-tifkira tad-dedikazzjoni tal-Bażilika tal-Lateran, il-knisja fejn il-Papa għandu l-katedra tiegħu bħala Isqof ta' Ruma u ragħaj tal-Knisja kollha, tfakkarna fid-dmir tagħna li nuru fedeltà sħiħa għat-tagħlim li hu jxandrilna biex iwettaqna fil-fidi ta' Kristu. Huwa l-mument ta' unità u għaqda tagħna l-Insara mal-Missier tagħna. Il-mument li mhux biss inħarsu lejh bħala mexxej iżda wkoll bħala gwida spiritwali. Ħafna drabi lkoll kemm aħna nisimgħu jew naqraw ċertu dissens fil-Knisja li mhux dejjem ikun dissens li ġej minn diskussjoni għaqlija iżda minn nies li jew ikunu jixtiequ jagħmlu ħoss fil- media jew, minħabba ċerti kompromessi li jkunu ntrabtu magħhom, ikunu jixtiequ jgħawġu u jbiddlu t-tagħlim u t-tifsir li tagħti l-Knisja ta' Kristu. Illum huwa l-mument fejn aħna niddikjaraw l-għaqda tagħna mal-Papa u nkunu qalb waħda miegħu u ĠEBEL ĦAJ tal-Knisja fis-soċjetà tagħna. Il-Kelma L-Ewwel Qari tal-lum, meħud mill-Ktieb tal-Profeta Eżekjel, jagħti l-immaġini ta' l-Anġlu li jieħu lill-Profeta sa ħdejn il-bieb tat-tempju u jurih li l-ilma ħaj li ħiereġ mit-tempju se jkun is-salvazzjoni tal-poplu li jersaq lejn it-tempju. Fis-Salm Responsorjali, minn Salm 45, naraw kemm il-Mulej huwa tassew il-kenn u fl-istess ħin il-qawwa tagħna. Fit-Tieni Qari, meħud mill-Ewwel Ittra ta' San Pawl lill-Korintin, insibu lil San Pawl jitkellem dwar Ġesù Kristu nnifsu li huwa l-pedament tat-tempju ta' Alla u ħadd ma jista' jeqred dan it-tempju. San Pawl itenni li l-Insara huma t-tempju ta' Alla minħabba li l-Ispirtu ta' Alla jgħammar fihom. Fil-Vanġelu tal-lum, meħud minn San Ġwann, insibu li Ġesù jitkellem fit-tempju u jirreferi għall-mewt u l-qawmien tiegħu. Ħadd ma fehem li kien qed jitkellem fuq it-tempju tal-ġisem tiegħu. Il-Ħajja Fil-festa tal-lum irridu nifhmu li aħna l-insara aħna ĠEBEL ĦAJ. Hemm ħafna responsabbiltà fil-mod kif ngħixu u nitkellmu. Għad-dinja ta' madwarna, irridu nkunu eżempju għax qed inġorru fina l-istess tempju ta' Alla. Kif nistgħu nagħmlu dan? Billi nifhmu u naċċettaw il-Kelma ta' Alla kif imfissra mill-Maġisteru tal-Knisja. Irridu nkunu qalb waħda mal-Papa fit-tagħlim li huwa mdawwal mill-Ispirtu s-Santu biex idawwalna ħalli ngħixu kull ħin ir-rieda ta' Alla fil-ħajja tagħna, fl-ambjent li fih ninsabu. Mulej, għinni biex bħal ĠEBEL ĦAJ saċerdozju qaddis sabiex inkun strument f'idejk għat-tixrid tal-kelma tiegħek. MEJTIN GĦAL DEJJEM? – 2 ta' Novembru: Tifkira Solenni tal-Mejtin 2 ta' Novembru: Tifkira Solenni tal-Mejtin MEJTIN GĦAL DEJJEM? Ġob 19: 1.23-27a, Salm 26, Rumani 5: 5-11, San Ġwann 6: 37-40 Il-Van ġelu "Dawk kollha li jagħtini Missieri jiġu għandi, u min jiġi għandi ma nkeċċihx 'il barra; għax jiena nżilt mis-sema mhux biex nagħmel ir-rieda tiegħi, imma r-rieda ta' min bagħatni. Issa r-rieda ta' min bagħatni hija din: li jiena ma nitlef xejn minn dak kollu li tani, iżda li nqajjmu mill-imwiet fl-aħħar jum. Din hi tabilħaqq ir-rieda ta' Missieri: li kull min jara lill-Iben u jemmen fih, ikollu l-ħajja ta' dejjem u jiena nqajjmu mill-imwiet fl-aħħar jum." Il-Ħsieb Il-mewt hi suġġett li kulħadd jipprova jaħrab, mhux biss li jitkellem fuqu iżda wkoll li jaħseb dwaru. Il-mewt li tiżra' niket profond meta tolqot lilna mill-qrib. Il-mewt tant iġġiegħel nies isofru u jibku. Il-mewt hija kundanna. Iżda hija kundanna? Il-Knisja darba fis-sena tagħmel tifkira li fiha naħsbu fil-mejtin kollha. Huwa mument li fih il-Knisja turina li hemm rabta kbira bejn dawk li mietu u aħna li għadna ħajjin. Hemm rabta kbira spiritwali tant li nistgħu nibqgħu solidali ma' xulxin permezz tat-talb. Fit-tifkira tal-lum, li tiġi ċelebrata l-Ħadd, għandna diversi siltiet tal-Kelma ta' Alla li jistgħu jintgħażlu għal-lum. Siltiet li mhux biss jimlewna bit-tama iżda b'mod ġdid kif inħarsu lejn il-mewt mhux bħala telfa iżda bħala rebħa u bidla. Rebħa u bidla li kisbilna Kristu bil-qawmien fuq l-istess mewt u billi fetħilna l-bieb tal-ġenna beraħ għat-tieni parti tal-pellegrinaġġ tagħna. Il-festa tal-lum m'hix biss tifkira u rispett lejn l-għeżież tagħna iżda wkoll mument li fih niftakru li aħna wkoll irridu ngħaddu minn dan il-passaġġ u jeħtieġ li nippreparaw bis-sħiħ għalih. Il-Kelma Fl-Ewwel Qari tal-lum, meħud mill-Ktieb ta' l-Għerf, naraw li l-mewt mhix qerda iżda l-kisba tas-sliem etern. Il-Mulej mhux se jitlaq lil dawk li fil-ħajja tagħhom għamlu l-għażla tiegħu. Din hija l-kisba tal-verità eterna. Is-Salm Responsorjali jkompli jurina kemm il-Mulej jieħu ħsiebna f'din il-ħajja, għaliex fis-Salm 22 insibu li huwa r-Ragħaj u s-Salvazzjoni tagħna. Fit-Tieni Qari tal-lum San Pawl, fl-Ewwel Ittra lill-Korintin, itenni li aħna nqumu mir-raqda li nagħmlu fil-mewt. Huwa mument misterjuż ta' bidla, bidla li turi n-nuqqas ta' taħsir. San Pawl itenni li l-unika niggieża għall-mewt hija d-dnub. San Pawl jirringrazzja lil Alla għar-rebħa li ksibna permezz ta' Kristu fuq il-mewt. Fil-Vanġelu nsibu r-rakkont tal-qawmien mirakoluż ta' Lażżru. Il-Mulej joħroġ lil Lażżru mill-qabar. Il-mewt iċċedi għall-kmand qawwi tal-kelma ta' Kristu. Il-Ħajja Il-Mulej beka wkoll fil-mewt ta' Lażżru. Iżda l-Mulej bil-kelma tiegħu qajjem lil Lażżru. Il-Mulej jibki wkoll quddiem il-mewt li nwettqu kuljum meta nabbandunawh. Bil-kelma tiegħu qawwija lest li joħroġna mill-qabar li naqgħu u ningħalqu fih bid-difetti tagħna kuljum. Il-qawwa tar-rebħa ta' Kristu fuq il-mewt għandha timliena b'kuraġġ. Iżda f'din il-ħajja rridu nagħmlu l-għażliet, mingħajr kompromessi, li jridna nagħmlu Kristu. Kemm tassew aħna ppreparati issa, il-lum, f'dan il-ħin, biex niltaqgħu mal-Mulej jekk isejħilna? Ħienja l-Mejtin li jmutu fil-Mulej; huma jistrieħu mit-taħbit tagħhom, għax l-għemejjel tagħhom jissieħbu magħhom. "Hienja minn issa l-mejtin li jmutu fil-Mulej. Iva, jgħid l-Ispirtu, huma jistrieħu mit-taħbit kollu tagħhom, għax l-għemejjel tagħhom imorru magħhom."
Bil-Maħfra Lejn l-Imħabba – Il-11-il Ħadd Matul is-Sena – 12 ta' Ġunju 2016 U L-MEJJET QAM – L-10 Ħadd Matul is-Sena – 5 ta' Ġunju 2016 NITMAGĦKOM ĦOBŻ ĦAJ – Corpus Christi – 29 ta' Mejju 2016 IMĦABBA ĠO FINA – It-Trinità Qaddisa – 22 ta' Mejju 2016 SAJJIEDA  FI  KRIŻI? – Il-5 Ħadd Matul is-Sena – 7 ta' Frar 2016 MINN ISSA QADDISIN! – 1 ta' Novembru:  Festa tal-Qaddisin Kollha TEMPESTA TA' TWEMMIN – It-12-il Ħadd Matul is-Sena – 21 ta' Ġunju 2015 DAN HU IBNI L-GĦAŻIŻ – Il-Magħmudija tal-Mulej – 11 ta' Jannar 2015 QALB WAĦDA MAL-PAPA – Dedikazzjoni tal-Bażilika tal-Lateran: 9 ta' Novembru 2014 MEJTIN GĦAL DEJJEM? – 2 ta' Novembru:  Tifkira Solenni tal-Mejtin